খ. অধ্যাপক রেহমান সোবহান ধীমান ব্যক্তিত্ব। স্বাধীনতার প্রেক্ষাপট রচনায় তার ভূমিকা ব্যতিক্রমী ও উল্লেখযোগ্য। ২৯ আগস্ট শনিবার তার নতুন বইয়ের প্রকাশনা অনুষ্ঠান হয়ে গেল। অনুষ্ঠানে অর্থনীতিবিদ রেহমান বললেন, ‘মুক্তিযুদ্ধের আদর্শ থেকে বিচ্যুত হয়ে স্বাধীনতার জন্য জীবন উৎসর্গকারী সাধারণ মানুষের রক্তের ঋণ শোধ করতে বাংলাদেশ ব্যর্থ হয়েছে। অথচ বঙ্গবন্ধু তার নেতৃত্বগুণে সাধারণ মানুষকে মুক্তিযুদ্ধে যুক্ত করতে পেরেছিলেন। আর তা সাধারণ মানুষকে পাকিস্তানি বাহিনীর গণহত্যার বিরুদ্ধে রুখে দাঁড়াতে সাহস জুগিয়েছে।’ আলোচ্য বইয়ের নাম ‘ফ্রম টু ইকোনমিক্স টু টু নেশনস : মাই জার্নি টু বাংলাদেশ’ অর্থাৎ ‘দুই অর্থনীতি থেকে দুই দেশ : বাংলাদেশের দিকে আমার অভিযাত্রা’। এটি মূলত রেহমান সোবহানের ১৯৬১ থেকে ১৯৭১ সাল পর্যন্ত প্রকাশিত লেখার সঙ্কলন। পাকিস্তান শাসনামলে নিজের লেখার স্মৃতিচারণ করতে গিয়ে রেহমান সোবহান বললেন, ‘ওই সব দিনে ফিরে গেলে এটা ভাবি, কীভাবে এসব কথা সেদিন বলতাম। এসব কথা বলার সময় ডান-বাম চিন্তা করতাম না। এসব বলতে পারতাম, কারণ এগুলো ছিল মনের কথা।’ রেহমান সোবহান আরো বললেন, ‘কিন্তু এখন কোনো লেখা লিখতে গেলে এটি প্রকাশের আগে এক সপ্তাহ লেগে যায় এবং পাঁচবার পড়ে মত দেন রওনক (তার স্ত্রী)। স্বাধীন বাংলাদেশের অন্য সবার মতো আমাকে আজকাল প্রতিটি শব্দ নিয়ে ভাবতে হয়। কিন্তু মুক্তিযুদ্ধের সময় এবং পাকিস্তানের সামরিক শাসনামলে আমরা টেবিলে বসেই দুই ঘণ্টায় যেকোনো কিছু লিখতে পারতাম।’